cyanic-selkie/wikianc huggingface dataset:
Gendžes automobiļu rūpnīca
Vēsture
2000. gadu sākumā tika atsākta rūpnīcas celtniecība, un 2004. gada decembrī Gendžes automobiļu rūpnīca sāka darbu. Pirmā samontētā automašīna bija VAZ-11113 Oka. 2005. gadā Oka ražošana tika pārtraukta neefektīvā ražošanas procesa dēļ. 2005. gada maijā Gendžes automobiļu rūpnīca parakstīja līgumu ar Uljanovskas automobiļu rūpnīcu par UAZ 10 modeļu montēšanu. 2006. gada augustā līgums ar UAZ tika lauzts; gada laikā rūpnīca izgatavoja 243 automašīnas UAZ.
2005. gadā tika parakstīti līgumi ar Ķīnas autoražotājiem Changan un Li Fan par vidējas kravnesības mašīnu ražošanu. 8. oktobrī Gendžē tika izlaista pirmā Ķīnas automašīna.
2006. gadā tika noslēgti sadarbības līgumi ar Baltkrievijas traktoru un automašīnu ražotājiem: Minskas traktoru rūpnīcu un Minskas automobiļu rūpnīcu. 2007. gada 27. martā tika izlaists pirmais traktors Belarus 80.1 un 30. aprīlī — pirmie divi MAZ kravas mašīnu modeļi GANJA un PEHLEVAN. 2007. gada oktobrī Pēc Krievijas iniciatīvas tika atjaunota UAZ mašīnu ražošana. 2008. gadā rūpnīca izlaida aptuveni 600 automobiļu un traktoru.
2016. gadā Gendžes automobiļu rūpnīca un Krievijas uzņēmums AZ URAL parakstīja līgumu par Ural automašīnu montāžu un realizāciju Azerbaidžānā. 2017. gadā tika parakstīts memorands ar Čehijas autorūpnīcas pārstāvjiem par Tatra kravas mašīnu ražošanu Azerbaidžānā. 2019. gada maijā tika izlaists elektroautobuss E-321, kas izstrādāts MAZ un Baltkrievijas rūpnīcas Gomselmaš labības kombains PALESSE KZS — 575.
Ļaudonas iela (Rīga)
Ļaudonas iela ir iela Rīgā, Latgales priekšpilsētā, Dārzciemā. Tā sākas krustojumā ar Dārzciema ielu un beidzas strupceļā. Kopējais ielas garums ir 425 metri.
Ielu savienojumi
Ļaudonas iela krustojas ar šādām ielām:
Guntis Zemītis
Guntis Zemītis (dzimis Jelgavā) ir latviešu vēsturnieks, vēstures zinātņu doktors, LU Latvijas Vēstures institūta vadošais pētnieks,  BA "Turība" profesors un Latvijas Zinātņu akadēmijas īstenais loceklis.
Dzīvesgājums
Darbojās Jāņa Graudoņa (1913–2005) vadītajos arheoloģiskajos izrakumos Turaidas pilī. No 1979. līdz 1982. gadam strādāja Ģ. Eliasa Jelgavas Vēstures un mākslas muzejā. Beidzis LU Vēstures un filozofijas fakultāti, no 1983. gadā sāka strādāt Latvijas Vēstures muzeja Arheoloģijas nodaļā, kuru vadīja no 1986. līdz 1999. gadam. Šajā laikā zinātnieks pievērsās ornamenta un simbolu izpētei, par ko 1995. gadā saņēma vēstures doktora grādu. Kopš 1999. gada strādā Latvijas universitātes Latvijas vēstures institūtā, kur vadījis vairākus nozīmīgus grantus un projektus. Kopš 2008. līdz 2020. g. bija institūta vadītājs. Paralēli šim darbam G. Zemītis ir mācībspēks Biznesa augstskolā "Turība", kur izstrādājis mācību līdzekli tiesību vēsturē ("Ārvalstu valsts un tiesību vēsture") un 2011. gadā ievēlēts par profesoru.
Studentu korporācijas Fraternitas Cursica biedrs.
Apbalvojumi un pagodinājumi
Apbalvots ar Barikāžu piemiņas zīmi, Izglītības un zinātnes ministrijas balvu un Ministru kabineta balvu. 2014. gadā G. Zemītis ievēlēts par Latvijas Zinātņu akadēmijas īsteno locekli. 2014. gada 11. novembrī Akadēmiskā rakstu krājuma "Latvieši un Latvija" redakcijas kolēģijai: Ilgai Jansonei, Tālavam Jundzim, Viktoram Hausmanim, Maijai Kūlei, Andrejam Vaskam un Guntim Zemītim par būtisku devumu starpnozaru disciplīnas letonistikas izveidē un četru sējumu akadēmiskā rakstu krājuma "Latvieši un Latvija" sastādīšanu tika pasniegta LR Ministru kabineta balva par ieguldījumu demokrātiskas un tiesiskas Latvijas valsts attīstībā. Ministru kabineta balva ir Latvijas Republikas valdības augstākais apbalvojums.
2020. gadā iecelts par Triju Zvaigžņu ordeņa virsnieku.
Zinātniskā darbība
G. Zemīša zinātniskās intereses sniedzas pāri disertācijas tēmas robežām un iekļauj plašu 9.–13. gadsimta vēstures problemātikas loku. Iznākušas vairākas G. Zemīša zinātniskās publikācijas un grāmata “Ornaments un simbols Latvijas aizvēsturē” (2004) par lībiešu, zemgaļu un kuršu reliģiskajiem uzskatiem, tirdznieciskiem sakariem, kā arī atsevišķām senlietu grupām. Šie pētījumi lielā mērā balstās uz G. Zemīša vadīto arheoloģisko izrakumu rezultātiem. Sevišķi atzīmējami 1986.–1996. gadā veiktie pētījumi Daugmales pilskalna arheoloģiskajā kompleksā.
Bibliogrāfija
Guntim Zemītim ir daudz nozīmīgu publikāciju. 2004. gadā izdota monogrāfija „Ornaments un simbols Latvijas aizvēsturē”, 2003. un 2006. gadā izdota mācību grāmata „Ārvalstu valsts un tiesību vēsture” u.c. Nozīmīgs ir vēsturnieka ieguldījums akadēmiskā rakstu krājuma „Latvieši un Latvija” rakstu tapšanā un rediģēšanā.
Veģu senkapi
Veģu senkapi ir aizsargājams arheoloģijas piemineklis Talsu novada Abavas pagastā, Abavas labajā krastā, otrpus ceļam no Veģu kapiem. 14. gadsimta ugunskapi tika atklāti 1935. gadā, paplašinot Valgales—Veģu lielceļu (mūsdienās valsts autoceļš V1362, Abavciems—Veģi). Tika atsegtas deviņu ugunskapu vietas. 1936. gadā, izdarot arheoloģiskos izrakumus Eduarda Šturma vadībā, atklāja vēl septiņus ugunskapus.
Kostarikas karognesēji olimpiskajās spēlēs
Šajā uzskaitījumā apkopoti Kostarikas pārstāvji un sportisti, kas olimpisko spēļu oficiālajās ceremonijās nesuši valsts karogu.
Dellens
Dellens (sv vai ) ir ezeru sistēma Zviedrijas Jēvleborjas lēnē. Sastāv no diviem ezeriem (Ziemeļu Dellena un Dienvidu Dellena), kas savienoti ar caurteci, tādēļ dažkārt uzskatīts par vienu ezeru. Iecienīta makšķerēšanas vieta, jo ezerā bagātīgi taimiņu krājumi. Ezers ir meteorītu krāteris 19 kilometru diametrā, kas radies pirms 89 miljoniem gadu.
COVID-19 pandēmija Ķīnā
COVID-19 pandēmija Ķīnā sākās Uhaņas pilsētā 2019. gada 17. novembrī un līdz gada beigām to konstatēja vismaz 266 cilvēkiem. Tiek pieļauts, ka vīruss sāka izplatīties no Uhaņas dzīvnieku un jūras velšu tirgus.
Norise
Kad 30. decembrī Uhaņas slimnīcas oftalmologs Li Veņlians ievietoja ziņojumapmaiņas vietnē WeChat brīdinājumu par SARS līdzīgas slimības uzliesmojumu, viņu aizturēja policija un lika pārtraukt izplatīt baumas. Tomēr 31. decembrī par saslimšanas gadījumiem Ķīnas valdība ziņoja Pasaules Veselības organizācijai un 2020. gada 1. janvārī slēdza Uhaņas tirgu.
Karantīna
2020. gada 30. janvārī Pasaules Veselības organizācija (PVO) izsludināja augstāko globālo ārkārtas situāciju veselības aizsardzības jomā. PVO vadītājs Tedross Adhanoms uzsvēra, ka šobrīd situācija Ķīnā tiek ļoti labi kontrolēta, bet nepieciešama valstu ciešāka sadarbība ar PVO ekspertiem — mērķis ir palīdzēt visām valstīm sagatavoties. PVO vadītājs uzsvēra, ka visām valstīm jābūt gatavām veikt agrīnu vīrusa atklāšanu, ierobežošanu, uzraudzību, izolāciju, kontaktpersonu izsekošanu un lietu pārvaldību, lai koordinētu procesus. Lidsabiedrības Lufthansa, Scandinavian Airlines, British Airways, Turkish Airlines un citas lielās aviokompānijas pasludināja lidojumu pārtraukšanu uz Ķīnas pilsētām.
Infekcijas iegrožošana
Īsā laikā Uhaņā uzcēla divas jaunas infekcijas slimnīcas — 3. februārī pabeidza Huošeņšaņas (Huoshenshan) slimnīcu ar 1000 gultām un 8. februārī Leišeņšaņas (Leishenshan) slimnīcu ar 1600 vietām. 1. februārī ar koronavīrusu inficējās un 7. februārī nomira trauksmes cēlējs ārsts Li Veņlians. Lai paātrinātu palīdzības sniegšanu slimajiem, 13. februārī Ķīnas Veselības ministrijas izveidotā nacionālā komisija aizdomīgo gadījumu izmeklēšanai ieteica iekļaut ne tikai laboratoriski, bet arī klīniski diagnosticētos gadījumus. Jaunie diagnostiskie kritēriji krietni palielināja oficiāli reģistrēto saslimušo un mirušo skaitu. 18. februārī mira Uhaņas Vučanas rajona slimnīcas vadītājs Liu Džimins, kļuva zināms, ka kopš COVID-19 epidēmijas sākuma Ķīnā inficējušies teju 2000 medicīnas nozares darbinieku.
Stingrās karantīnas un citu vīrusa izplatības iegrožošanas pasākumu dēļ pēc 20. februāra no jauna diagnosticēto pacientu skaits Ķīnā krasi samazinājās. 10. martā pēc visu pacientu izrakstīšanas slēdza visas 14 Uhaņas pagaidu slimnīcas.
Epidemioloģiskie dati Hubejas provicē
Hubejas provinces Veselības komiteja (湖北省卫生健康委员会) 15. janvārī katru dienu sāka ziņot par epidēmijas izplatību un tās dinamiku provincē un tās galvaspilsētā Uhaņā:
Strāvas cilpa
Analogā strāvas cilpa izmanto 4—20 mA strāvas stipruma diapazonu, kur 4 mA atbilst signāla minimālajai vērtībai (0), bet 20 mA atbilst maksimālajai vērtībai. Tādējādi iespējamo vērtību diapazons ir 16 mA. Ja strāvas stiprums ir zem 3,8 mA vai lielāks par 20,5 mA, paškontroles sistēma signalizē par bojājumu līnijā.
Ciparu strāvas cilpai 4 mA strāvas stiprums atbilst vērībai SPACE (zemais līmenis, loģiskā nulle), bet maksimālais — vērtībai MARK (augstais līmenis, loģiskais vieninieks). Ja strāvas stiprums ilgāku laiku ir zem minimālā lieluma, stāvoklis tiek interpretēts kā BREAK (līnijas pārrāvums).
Strāvas cilpas ir pārākas par citiem risinājumiem ar vienkāršību un imunitāti pret trokšņiem, kā arī plašo izmantojamību un aprīkojuma pieejamību. Strāvas cilpas metodi izmanto arī tādos gadījumos, ja sakaru līnijā ir paredzams liels trokšņu līmenis vai signāla kodēšana ar sprieguma līmeni nedarbojas pietiekami efektīvi. To trūkums ir zemais datu pārraides ātrums.
Mūsdienās daudzas analogās strāvas cilpas tehnoloģijas ir nomainījuši dažādi automatizācijas protokoli, bet 4—20 mA joprojām plaši izmanto kā rūpniecisko standartu. Piemēram, strāvas cilpas metode ir rūpniecības protokola HART pamatā.
Mārtiņš Buclers
Mārtiņš Buclers (dzimis, miris ) bija latviešu fotogrāfs, fotorūpnieks un izdevējs. Tiek uzskatīts par profesionālās fotogrāfijas aizsācēju Latvijā.
Dzīvesgājums
Dzimis Saukas pagastā. Mācījās Saukas pagastskolā, vēlāk Irlavas skolotāju seminārā. 1894. gadā Buclers iestājās Borharda fotodarbnīcā par mācekli. Pēc trim gadiem Siguldā viņš atvēra fotodarbnīcu, savukārt 1903. gadā — pirmo fotopreču veikalu Latvijā. Tāpat viņš bija pirmās latviešu fotogrāfu biedrības dibinātājs 1906. gadā, biedrība nodarbojās ar fotoizstāžu, fotografēšanas kursu organizēšanu, fotomākslas popularizēšanu. Buclers bija biedrības vadītājs, 1921. gadā tika ievēlēts par biedrības goda priekšsēdētāju uz mūžu.
Ar pārtraukumu izdeva žurnālu "Stari" (1906—1908; 1912—1914), kur publicēja fotogrāfijas, literatūru. Tāpat piedalījās izstādēs. Vairāku fotogrāfijas mācību grāmatu autors, tai skaitā sarakstījis pirmo tāda veida grāmatu Latvijā — "Fotogrāfija" (1904).
Piemiņa
1986.gadā Saukas pagastā izveidota M. Buclera piemiņas ekspozīcija, kas tagad apskatāma pagasta pārvaldes ēkā Lonē un ir viena no trijām Viesītes muzejs "Sēlija" nodaļām Mārtiņa Buclera fotogrāfijas kabinets.
Laikā no 1987. līdz 1997. gadam fotomākslā tika piešķirta Mārtiņa Buclera prēmija par "izciliem sasniegumiem mākslas fotogrāfijā".
Ģedertu senkapi
Ģedertu senkapi ir aizsargājams arheoloģijas piemineklis Talsu novada Abavas pagastā, Valgales kreisajā krastā, iepretim Valgales kapiem, pie bijušajām Ģedertu mājām.
Marks Manilijs
Marks Manilijs (la) bija romiešu astrologs, dzejnieks, I. gadsimtā m.ē. sarakstījis vienu no pirmajiem darbiem par astroloģiju – Astronomica vai Astronomicon. Darbs sastāv no 5 grāmatām, uzrakstīts dzejas formā. Marka Manilija vārdā nosaukts Mēness krāteris Manilijs.
Nekādas ziņas par Marku Maniliju nav saglabājušās. Nav pat īsti zināms viņa vārds, tiek uzskatīts, ka tas bijis Marcus Manilius. Pirmajām Astronomica grāmatām autors nav norādīts, pēc tam parādās Manilius, Manlius, Mallius. No darba noprotams, ka tas rakstīts imperatora Augusta pēdējos valdīšanas gados, imperatora Tiberija valdīšanas sākumā un, ka autors bijis Romas iedzīvotājs.
Pripete
Pripete (be, uk) ir upe Baltkrievijā un Ukrainā, Dņepras pieteka. Garums 775 km. Sākas Volīnijas grēdā un ietek Kijivas ūdenskrātuvē. Ieleja lielākoties nav izveidojusies, paliene 6—14 km plata. Pavasaros upe plaši pārplūst, Pinskas purvos pat līdz 25—30 km platumā. Smiltājos bieži maina tecējumu, meandrē, veido vecupes. Vidustecē iztaisnota. 24% baseina aizņem purvi. Baltkrievijā upe viscaur kuģojama, savienota ar Vislas baseinu un Nemunu. Pripetes paliene un Pripetes purvi ir dabiskā robeža starp Baltkrieviju un Ukrainu. Pripetes vidustecē ierīkots ainavu liegums Viduspripete.
Centramuiža
Centramuiža ir ciems Balvu novada Balvu pagastā. Atrodas pagasta ziemeļu daļā 7 km no pagasta centra Naudaskalna, 2 km no novada centra Balviem un 222 km no Rīgas.
Apdzīvotā vieta atrodas pie Balvu pilsētas dienvidrietumu robežas.
Iedzīvotāju skaita izmaiņas
Esošajās robežās, pēc CSB datiem.
Gludvaboļu dzimta
Gludvaboļu dzimta ( Leach, 1815) ir vaboļu dzimta, kurā ietilpst apmēram 600 sugas. Pieaugušās vaboles barojas ar ziedputekšņiem vai ar sēnēm. Pieaugušie īpatņi un kāpuri dzīvo asociācijās ar sēnītēm un izplata tās starp augiem, piemēram, graudus (Claviceps), rūsas (Pucciniales), melnplaukas sēnes (Ustilaginales). Olibrus ģints pārstāvji barojas ar kurvjziežu ziediem (piemēram, astere, sunītis, dadzis, zeltgalvīte, Chrysopis, Eupataria, Vernonia) vasara beigās; Olibrus kāpuri attīstās ziedu pumpuros, barojoties ar augu sulu. Acylomus vaboles barojas ar saprofītu sēnēm uz pūstošiem augiem.
Ipolīts Žaks Iverno
Ipolīts Žaks Iverno (fr; dzimis, miris ) bija franču paukotājs. Startējis 1900. gada vasaras olimpiskajās spēlēs.
Iverno 1900. gada Parīzes olimpiskajās spēlēs startēja paukošanā ar špagu profesionāļiem.
Dzimte (socioloģija)
Dzimte ir kultūras ietekmē veidojušos īpašību kopums, kas nosaka sieviešu un vīriešu uzvedību sabiedrībā. Šajā gadījumā dzimte raksturo sociāli attīstījušās attiecības starp dzimumiem. Dzimtes apzināšanās norit socializācijas iespaidā — sociālo norišu ietekmē persona uzkrāj pieredzi, mijdarbojoties un sazinoties ar citām personām, indivīds apgūst noteiktas normas un vērtības, kas ļauj viņam darboties kā sabiedrības loceklim.
Aļona Lanska
Aļona Lanska (, ; dzimusi ) ir baltkrievu popdziedātaja. Pārstāvēs Baltkrieviju 2013. gada Eirovīzijas dziesmu konkursā Malmē, Zviedrijā.
Aļona Lanska uzvarēja Baltkrievijas nacionalajā atlasē Eirovīzijai, gūstot augstāko novērtējumu gan no skatītājiem, gan žūrijas balsojumā, un pārstāvēja Baltkrieviju 2013. gada Eirovīzijas dziesmu konkursā Zviedrijas pilsētā Malmē ar dziesmu Solayoh. Eirovīzijas finālā viņa ar 48 punktiem ierindojās 16. vietā.
Zeltgalvītes
Zeltgalvītes ir augu ģints kurvjziežu dzimtā, kurā ir kalsificētas 100 —130 sugas. Lielākā daļa sugu ir daudzgadīgi zālaugi, kas sastopamas klajās vietās, piemēram, pļavās, prērijās un savannās. To dabiskais izplatības areāls ir galvenokārt Ziemeļamerikā, tostarp Meksikā; dažām sugām — Dienvidamerika un Eirāzija. Dažas Amerikas sugas ir ievestas arī Eiropā un citās pasaules daļās.
Sugas
Latvijā ir sastopamas šādas sugas:
Citas ģintī ir klasificētā sugas (nepilns sarakts):
Ernsta Bergmaņa iela (Rīga)
Ernsta Bergmaņa iela ir puslokveida iela, kas atrodas Rīgas pilsētas Mežaparka apkaimē. Tā sākas krustojumā ar Siguldas prospektu un beidzas krustojumā ar Gdaņskas ielu, kur pārtop par Mātera ielu. Ielas kopējais garums ir 225 metri, tā ir klāta ar asfaltbetona segumu un nosaukta par godu Rīgā dzimušajam vācbaltiešu ķirurgam un medicīnas profesoram Ernstam fon Bergmanim. Ielā ir savrupmāju apbūve.
Vēsture
Rīgas ielu sarakstos šī iela ir sastopama no 1929. gada ar nosaukumu Bergmaņa iela. No 1942. līdz 1944. gadam ielas nosaukums bija Šveinfurta iela (Rīgā dzimušā Āfrikas pētnieka un botāniķa Georga Augusta Šveinfurta vārdā) 1944. gadā ielai tika atgūts iepriekšējais nosaukums. No 1987. gada ielas nosaukums ir Ernsta Bergmaņa iela.
Šķesteru ezers
Šķesteru ezers (arī Šķesteris, Šķeteru ezers, Tupiņezers, Tupiņu ezers) ir subglaciāls caurteces ezers Cēsu novada Dzērbenes pagasta dienvidos, uz dienvidaustrumiem no Dzērbenes.
Ietek - Šķesterupīte (šajā posmā saukta Vicupe) no Kapsētas ezera, kā arī Skolasupīte. Iztek - Šķesterupīte uz Gauju. Ezerā dzīvo līdakas, asari, plauži, raudas, ruduļi un līņi.
Ezera ziemeļaustrumu krastā atrodas autoceļš V325 (Dzērbene–Gaujaskrogs). Ezerā ietek Dzērbenes bioloģiski attīrītie notekūdeņi.
Žovti Vodi
Žovti Vodi (uk) ir apgabala pakļautības pilsēta Ukrainas dienvidos, Dņipropetrovskas apgabalā. Izvietojusies apgabala rietumos Žovtas upes krastos 136 km no apgabala centra Dņipro. Pilsētas padomei pakļauta viena lauku apdzīvotā vieta.
1895. gadā Žovtas upes krastā tika izveidota dzelzs rūdu raktuves, pie kurām izveidojās ciemats Žovta Rika (Жовта Ріка). Nosaukums cēlies no Žovtas (‘Dzeltenās’) upes, kuras ūdeņi, tekot cauri ar dzelzs rūdu bagātajiem iežiem, ieguva dzeltenu nokrāsu. 1904. gadā raktuvēs strādāja ap 1000 strādnieku. 1950. gadā divās raktuvēs tika atrasti rūpnieciski urāna rūdas krājumi un 1951. gadā Žovta Rikā tika uzbūvēts bagātināšanas kombināts. 1957. gadā apdzīvotajai vietai tika piešķirtas pilsētas tiesības un pārdēvēta tagadējā nosaukumā. Mūsdienās nozīmīgs kalnrūpniecības centrs.
Iekļautās procedūras
Iekļautās procedūras un funkcijas ir sagatavots SQL kods, kurš tiek saglabāts, lai to varētu atkārtoti izmantot. Vēl viens no terminiem: Iekļautā procedūra ir subrutīna, kas ir pieejama lietojumprogrammatūraām ar piekļuvi Relāciju datubāzes pārvaldības sistēmai. Iekļautā procedūra (dažkārt to apzīmē ar proc, sproc, StoPro, StoredProc, sp vai SP) faktiski tiek glabāta datu bāzes datu vārdnīcā.
Iekļautās procedūras var atgriezt rezultātu kopas, t.i., SELECT priekšraksta rezultātus. Šādas rezultātu kopas var apstrādāt, izmantojot kursorus, bet citas iekļautās procedūras, saistot rezultātu kopas vietrādi vai izmantojot lietojumprogrammas. Iekļautajās procedūrās var būt ietverti arī datu apstrādei paredzēti deklarēti mainīgie un kursori, kas tām ļauj veidot cilpas vairākās rindās tabulās. Iekļauto procedūru plūsmas vadības priekšrakstos parasti ietilpst IF, WHILE, LOOP, REPEAT un CASE priekšraksti, kā arī daudz citu. Iekļautās procedūras var saņemt mainīgos, atgriezt rezultātus un modificēt mainīgos un tos atgriezt atkarībā no tā, kā un kur ir deklarēts mainīgais.
Saglabātās procedūras samazina tīkla noslogojumu, uzlabo izpildījumu, var paaugstināt lietotnes ātrdarbību. Katru reizi kad tiek veikts pieprasījums Datu bāzei, tas tiek analizēts un optimizēts. Ja pieprasījums ir saglabātajā procedūrā, tad tas tiek analizēts un optimizēts tikai vienreiz, un pēc tam analīzes rezultāti tiek saglabāti datu bāzē - nākamajā reizē tas nav jādara. Ja ir pieprasījums, kurš tiek veikts regulāri, tad šādā veidā var paātrināt sistēmas kopējo darbību.
Saglabātās procedūras pieņem ievades vērtību - vienu un to pašu procedūru var izmantot dažādi klienti ar dažādām ievades vērtībām.
Lielāka daļa DBVS (Oracle datubāze, Microsoft SQL Server, MySQL) atbalsta saglabātās procedūras.
Vispirms procedūra vai funkcija tiek izveidota, saglabāta un nokompilēta datubāzē (CREATE PROCEDURE vai CREATE FUNCTION). Šai brīdī parasti DBVS veic arī zināmas pārbaudes, vai procedūra/funkcija ir korekta sintaktiski, vai ir pieejami tajā minētie objekti u.c.
Pēc tam, kad procedūra vai funkcija ir veiksmīgi izveidota un bez kļūdām nokompilēta, to var izpildīt. (CALL procedure(...) vai EXECUTE procedure(...))
EXEC uspGetAddress @City = 'Riga'
Salīdzinājums ar sagatavotajiem priekšrakstiem
Sagatavotie priekšraksti var izmantot parastu priekšrakstu vai vaicājumu un parametrizēt to tā, atšķirīgas literāļa vērtības varētu tikt izmantotas vēlāk. Tie tāpat kā iekļautās procedūras efektivitātes dēļ tiek glabāti serverī un nodrošina zināmu aizsardzību no SQL injekciju uzbrukumiem. Lai gan sagatavotie priekšraksti ir vienkāršāki un deklaratīvāki, parasti tie netiek rakstīti, lai izmantotu procedurālo loģiku, un nevar darboties ar mainīgajiem. Tā kā šiem priekšrakstiem ir vienkāršs interfeiss un klienta puses ieviešana, tie visbiežāk ir atkārtoti lietojami starp datubāzes pārvaldības sistēmām (Database management system — DBMS).
STOP zīme
STOP zīme jeb "Neapstājoties tālāk braukt aizliegts" ir priekšrocības ceļa zīme, kas aizliedz transportlīdzekļu vadītājiem turpināt kustību neapturot transportlīdzekli tieši pirms krustojuma stoplīnijas apzīmējuma. Gadījumā ja tāda nav – transportlīdzeklis jāaptur tieši pirms šķērsojamās brauktuves malas un jādod ceļš satiksmes dalībniekiem, kuri brauc pa šķērsojamo ceļu. Ja pirms krustojuma papildus ir uzstadīta 847. ceļa zīme – jādod ceļš transportlīdzekļiem, kuri brauc pa galveno ceļu, kā arī transportlīdzekļiem, kas tuvojas pa vienādas nozīmes ceļu no labās puses, izņemot tramvaja vadītājus, kuriem saskaņā ar Ceļu satiksmes noteikumu 134. punktu ir priekšroka attiecībā pret bezsliežu transportlīdzekļu vadītājiem.
Šī zīme var tikt uzstādīta pirms neapsargājamas dzelzceļa pārbrauktuves speciāla karantīnas posteņa, robežas šķērsošanas vietas un citām vietām, kur ceļu satiksmi apstur ar barjeru vai citā veidā. Šajā gadījumā transportlīdzekļa vadītājam jāaptur transportlīdzeklis tieši pirms stoplīnijas vai tieši pirms zīmes ja stoplīnijas nav.
Pirms luksoforu parādīšanas ceļu satiksmi regulēja policijas darbinieki. 1914. gadā Detroitas satiksmes regulētājs Harijs Džeksons uzstādīja pirmo STOP zīmi. Džeksons strādāja nepārredzamā krustojumā, kur bieži notika avārijas un lai uzlabotu situāciju viņš uzstādīja baltu kvadrātu ar STOP uzrakstu, kas samazināja ceļu satiksmes negadījumu skaitu.
1922. gadā Amerikas Valsts autoceļu un transporta amatpersonu asociācija standartizēja šo ceļa zīmi. 1935. gadā STOP zīmes apraksts tika iekļauts Vienoto satiksmes kontroles ierīču rokasgrāmatā (Manual on Uniform Traffic Control Devices).
1968. gada Konvencijā par ceļa zīmēm un signāliem noteica divus STOP zīmes pāraugus. 1973. gadā, saskaņā ar GOST 10807–71 standartu, šī zīme parādījās PSRS.
Korneliss Goldšmedings
Korneliss Goldšmedings (nl, dzimis, miris ) bija nīderlandiešu šaha problēmists.
Goldšmedings bija studējis ekonomiku un strādājis tirdzniecības palātā. Sākumā kā ierēdnis Amsterdamā, vēlāk kā sekretārs Arnemā.
Sasniegumi šaha kompozīcijā
Savu pirmo uzdevumu publicējis 12 gadu vecumā. Kopš 1941. gada publicējis apmēram 700 dažādu žanru šaha kompozīcijas, galvenokārt, divvilčus. No 1958. gada starptautiskais tiesnesis un no 1988. gada Starptautiskais lielmeistars šaha kompozīcijā. FIDE Albumu punkti — 84 punkti.
Goldšmedings bijis Nīderlandes Problēmistu savienības pārstāvis PCCC un tās valdes loceklis.
Šaha kompozīciju piemēri
Četrkārtīga matu maiņa starp maldinājumu un risinājumu. Gan maldinājumā, gan risinājumā zirdziņš matojošā gājienā vienā no variantiem atgriežas savā sākuma pozīcijā.
Brasliņu senkapi
Brasliņu senkapi ir aizsargājams arheoloģijas piemineklis Talsu novada Abavas pagastā, uz ziemeļiem no Valdgales, pie Brasliņu mājām.
Marko Pjaca
Marko Pjaca (hr; dzimis ) ir Horvātijas futbolists, pussargs, Horvātijas futbola izlases dalībnieks. Pašlaik (2022) Pjaca spēlē Itālijas A sērijas klubā Empoli, kas viņu īrē no Turīnas "Juventus".
Hronometrs
Hronometrs ir precīzs atsperes pulkstenis, kurš nepieciešams, lai glabātu precīzu Griničas laiku uz kuģa. Jūrniecības astronomijā hronometru izmanto, lai noteiktu ģeogrāfisko garumu. Tas tika izgatavots astoņpadsmitajā gadsimtā un kļuva par svarīgu navigācijas līdzekli, kamēr neieviesa modernās sakaru, radionavigācijas un pavadoņu navigācijas sistēmas.
Uzbūve
Hronometrs sastāv no šādiem pamata mezgliem: dzinēja, svārsta, balansiera un ciparnīcas. Hronometra gaitas vienmērību nodrošina galvenokārt dzinējs un svārsts.
Dzinējs
Dzinējs sastāv no divām spolēm (skatīt attēlu). Viena ir veidota cilindra formā, otra koniska. Cilindra iekšpusē ievietota uzvilkšanas atspere. Lai uzvilktu atsperi, uz konusa virsotnes uzliek atslēgu un to griež. Uzvelkot atsperi, ķēde tiek uztīta uz konusa gliemežnīcveida iedobumiem. Laika gaitā ķēde notinas no koniskās spoles un tiek uztīta uz cilindriskās spoles. Izsīkstot atsperes enerģijai, palielinās hronometra mehānisma griešanas plecs. Tādā veidā kopējais hronometra mehānisma griezošais moments paliek praktiski nemainīgs.
Svārsts
Lai daļēji kompensētu temperatūras izmaiņu iespaidu uz hronometra gaitu, tā svārstam ir īpaša konstrukcija. Svārstu veido diametrāla plāksne, kura ar spirālveida atsperi saistīta ar korpusu. Atspere dod enerģiju svārstībām. Pati diametrālā plāksne nekustīgi novietota uz ass. Pie katra no plāksnes galiem piestiprināts pusriņķis. Pusriņķi izgatavo no divām sapresētām dažādu metālu sloksnēm. Ārējās sloksnes metālam ir lielāks izplešanās koeficients. Svārstu krieviski sauc "регулятор", angliski "balance wheel".
Palielinoties temperatūrai diametrālā plāksne izplešas. Tajā pašā laikā pusriņķu ārējā sloksne izplešas intensīvāk, spiež uz iekšējo sloksni un pietuvina kompensācijas atsvarus rotācijas centram. Rezultātā kopējais svārsta laukums un no tā atkarīgais inerces moments praktiski neizmainās. Līdz ar to svārsta svārstību periods paliek pastāvīgs.
Balansieris
Balansieris nodrošina periodisku pulksteņa mehānisma atbrīvošanu un apturēšanu. To krievu valodā sauc "спуск" un angļu valodā "escapement". Hronometriem lieto aiztures jeb hronometra balansieri. Angliski to sauc "detent escapement". Šī balansiera variantu, ko lieto jūras hronometros 1783. gadā izveidoja angļu pulksteņmeistars Thomas Earnshaw. Viņa balansieros bieza metāla aizturei ir plāns, atsperīgs posms m (skatīt zīmējumu). Aizture ar vienu galu ir nekustīgi nostiprināta pie pamatnes. Uz aiztures ir izveidots akmens, kurš aiztur zobrata zobu s, neļaujot tam griezties uz virzīt uz priekšu hronometra rādītājus. Impulsu skritulis F ir novietots uz ass. Ar šo asi ir saistīts svārsts, kurš to periodiski griež vienā un otrā virzienā, tāpēc arī ar asi nekustīgi savienotais impulsu skritulis periodiski griežas vienā un otrā virzienā. Impulsu skritulim ir akmens z1, kurš izvietots uz skrituļa ārējās malas, izgriezumā E. Virs impulsu skrituļa uz ass nekustīgi nostiprināts mazāka diametra palaišanas skritulis f, kuram arī ir akmens uz tā ārējās malas z2. Pie metāla aiztures, ar vienu galu ir piestiprināta arī plāna metāla, atsperīga sloksne n.
Kad impulsu skritulis griežas zīmējumā parādītās bultas virzienā, palaišanas skrituļa zobs z2 nonāk līdz plānajai sloksnei n, un to bīda uz leju. Tā kā sloksne n atrodas virs aiztures, arī tā tiek bīdīta uz leju. Aiztures akmens atbrīvo zobrata zobu s. Ja zobrats ir kustībā, viens no tā zobiem, šajā gadījumā u, tiek iebīdīts impulsu skrituļa F izgriezumā E aiz akmeņa z1. Akmenis z1 ar savu mugurpusi saņem impulsu no zobrata zoba u un novada to pa asi līdz svārstam. Tādējādi svārstam tiek pievadīta enerģija nerimstošu svārstību veikšanai. Kad palaišanas skrituļa zobs ir aizgriezies prom no sloksnes n, aiztures plānais, atsperīgais posms m atgriež aizturi ar akmeni iepriekšējā pozīcijā un aptur zobrata zobu t. Kad impulsu skritulis ir uzsācis kustību atpakaļ, palaišanas skrituļa akmens atkal aizķer plāno sloksni n. Bet tā kā šī sloksne pie aiztures ir piestiprināta tikai ar vienu galu, tā padodas uz augšu pati, bez aiztures, un ļauj palaišanas skrituļa akmenim turpināt kustību. Ja zobrats ir nekustīgs, impulsu skrituļa akmens z1 veic kustību telpā starp zobiem un tos neaizskar. Pēc tam impulsu skritulis atkal virzās bultiņas virzienā un process atkārtojas.
Aiztures jeb hronometra balansieris nodrošina ļoti ātru hronometra mehānisma atbrīvošanu, bez berzes - ar īsiem grūdieniem. Caur balansiera zobratu, uzvilktās atsperes enerģija tiek novadīta hronometra rādītājiem. Hronometra balansieris nevar iedarboties pats, to jāpalaiž, kad pirmo reizi uzvelk hronometru.
Ciparnīca
Ciparnīcā ir stundu, minūšu, sekunžu rādītāji un īpašs rādītājs, kurš rāda cik ilgi hronometrs darbojas pēc pilnas tā uzvilkšanas. Lielākā daļa jūras hronometru nodrošina 56 stundu nepārtrauktu darbu. Dažu marku hronometri pat ilgāku laiku. Stundu un minūšu rādītāji novietoti uz ass ar četrstūrainu galu, kur uzlikt uzvelkamo atslēgu rādītāju pārbīdīšanai. Hronometra ciparnīcai ir divpadsmit stundu iedalījums, tādēļ katram rādījumam var būt divas nozīmes: 1 vai 13st, 2 vai 14st utt. Hronometra ciparnīcas lejasdaļā ir maza ciparnīca, sadalīta 60 sekundēs, pa kuru pārvietojas sekunžu rādītājs. Sekunžu rādītājs kustās grūdienu veidā ik pēc 0,5s ar raksturīgu skaņu.
Lietošana
Hronometra mehānisms ievietots metāla korpusā, kas ar kardāna mehānismu iekārts koka kastē ar dubultu vāku. Korpuss no augšas nosegts ar noskrūvējamu vāciņu ar stiklu. Korpusa apakšpusē ir atvere uzvelkamās atslēgas ievietošanai.
Kastes apakšējā, labajā stūrī ir kardāna piekares fiksators, ar ko nostiprina hronometra korpusu nekustīgi, hronometru transportējot. Uz kuģa, hronometram darba stāvoklī, fiksatoram jābūt noņemtam. Kastes augšējā, labajā stūrī ir vieta uzvelkamajai atslēgai.
Hronometru uzvelk katru dienu vienā un tai pašā laikā, parasti no rīta. Uzmanīgi pagriež hronometru ar dibenu uz augšu, ievieto atverē uzvelkamo atslēgu, iepriekš atbīdot aizsegplāksnīti. Hronometra diennakts darba nodrošināšanai pietiek izdarīt 7 - 8 atslēgas pusapgriezienus pret pulksteņa rādītāju kustības virzienu. Pēdējo pusapgriezienu izdara uzmanīgi, nostādot hronometra darba laika rādītāju atzīmju 4 - 8st robežās. Hronometra atsperi neuzvelk līdz galam, lai to nejauši nesalauztu, tāpat neļauj tai notecēt līdz galam. Tas tāpēc, lai atspere saglabātu pēc iespējas pastāvīgu spriegumu, kas nodrošina hronometra vienmērīgāku gaitu.
Ja hronometrs bijis apstājies, vispirms to uzvelk, tāpat līdz atzīmēm 4 - 8st. Pēc tam nofiksē kardāna piekari nekustīgi, atskrūvē metāla vāciņu ar stiklu, un ar uzvelkamo atslēgu nostāda hronometra rādītājus vajadzīgajā stāvoklī, griežot tos kustības virzienā. Nostādot minūšu rādītāju, jāseko, lai tā stāvoklis atbilstu sekunžu rādītāja stāvoklim. Aizskrūvē vāciņu un neaizmirst atbrīvot fiksatoru. Pienākot uz hronometra iestādītajam momentam, to palaiž, viegli, bet asi pagriežot ap vertikālo asi par 40 - 50°. Bez šāda grūdiena hronometrs darboties nesāks.
Korekcija
Katram hronometram piemīt kaut kādas konstruktīvas novirzes, kuru dēļ tas vai nu steigsies, vai atpaliks, dažs vairāk, dažs mazāk. Tāpēc vienmēr būs kāda atšķirība starp Griničas laiku (GMT) un hronometra rādījumu, šo starpību sauc par hronometra korekciju uhr. No formulas redzams, ja TGr > Thr (hronometrs atpaliek), uhr būs ar "+" zīmi. Ja TGr < Thr (hronometrs steidzas), uhr būs ar "-" zīmi.
Lai jebkurā momentā uz kuģa varētu uzzināt precīzi TGr, ir jāzina hronometra korekcijas lielums. Tāpēc katru dienu, parasti no rītiem vienā un tai pašā laikā, nosaka hronometra korekciju pēc pareizā laika signāliem, kurus pārraida gan speciālas radiostacijas, gan parastās radiostacijas. Mūsdienās hronometra korekciju biežāk nosaka pēc GPS uztvērēja, jo arī tas dod pareizu Grinvičas laiku.
Ja radiouztvērējs ir turpat hronometra tuvumā, vienkārši precīzā laika signāla (TGr) momentā fiksē hronometra rādījumu (Thr) un pēc formulas aprēķina uhr. Ja uztvērējs ir citur, piemēram, radiomājā, precīza laika signāla momentā palaiž sekundmēru. Pēc tam uz hronometra noskata kādu laika momentu Thr' (parasti veselu minūti) un šinī momentā sekundmēru aptur. Atņemot no Thr' sekundmēra rādījumu Tsek, iegūstam Thr precīzā laika signāla momentā. Zinot uhr, jebkurā momentā var atrast precīzu Griničas laiku:
Uz kuģa visus novērotos un aprēķinātos datus ieraksta hronometra korekciju žurnālā.
Diennakts gaita
Ja hronometrs bijis nostādīts precīzi Griničas laikā, bet tas steidzas vai atpaliek, laika gaitā tā rādījums arvien vairāk atšķirsies no TGr uz vienu vai otru pusi. Katru dienu noteiktā hronometra korekcija atšķirsies no iepriekšējās par apmēram vienu un to pašu lielumu. Hronometra korekcijas izmaiņu vienas diennakts laikā sauc par hronometra diennakts gaitu ω: ja laika posms nav viena diennakts: Pēc šīm formulām nosaka arī diennakts gaitas zīmi: ja hronometrs atpaliek, ω ir ar "+" zīmi, ja steidzas ω ir ar "-" zīmi.
Pēc diennakts gaitas var spriest par hronometra kvalitāti. Pēc tehniskajām prasībām ω nedrīkst pārsniegt ± 4s, bet savā starpā atšķirties vairāk nekā 0,5s.
Ja kāda iemesla dēļ nevar uztvert precīzā laika signālus, uhr aprēķina:
Lai dabūtu precīzāku momentu astronomisko novērojumu laikā, hronometra korekciju aprēķina pēc formulas: kur ΔT - laika sprīdis no pēdējās noteiktās uhr 1, izteikts diennaktīs un tās daļās.
Mūsdienas
Moderno jūras hronometru darbība var tikt bāzēta uz kvarca pulksteņiem, kurus periodiski koriģē ar GPS signālu vai radio laika signālu. Kad signāls netiek uztverts, šo hronometru precizitāte pamazām zūd, bet pat kvarca kristālu rokas pulksteņi gada laikā atpaliek tikai par 10 līdz 20 sekundēm.
Detroitas "Tigers"
Detroitas "Tigers" (en) ir profesionāls beisbola klubs, kas ir bāzēts Detroitā, Mičiganas štatā, ASV. Tas ir dibināts 1894. gadā. "Tigers" spēlē Augstākās beisbola līgas (MLB) Amerikāņu līgas Rietumu divīzijā. Klubs savas pastāvēšanas vēsturē ir uzvarējis četrās Pasaules sērijās. Klubs savas mājas spēles aizvada Comercia Park stadionā.
Jimmy Kimmel Live!
Jimmy Kimmel Live! ir amerikāņu vakara sarunu šovs, ko radījis un vada Džimijs Kimels. Šovs tiek pārraidīts kanālā ABC. Ikvakara stundu garā sarunu šova pirmizrāde notika 2003. gada 26. janvārī. Tiekot pārraidīts divreiz ilgāk nekā The Dick Cavett Show (1969—1975) un Politically Incorrect (1997—2002), Jimmy Kimmel Live! ir ilgāk pārraidītais vakara sarunu šovs kanāla ABC, kas turpinās jau 12 gadus.
Pretēji nosaukumam, šovs netiek pārraidīts tiešraidē, tā vietā tas tiek ierakstīts 16.30 pēc Klusā okeāna laika joslas pārraidīšanas dienā. Tomēr retos izņēmumos tas tiek pārraidīts tiešraidē. Parasti tas notiek pēc vērā ņemamiem notikumiem, piemēram, Amerikas Kinoakadēmijas balvas pasniegšanas ceremonijas. Līdz 2009. gadam jaunas sērijas tika pārraidītas piecas dienas nedēļā, no 2009. līdz 2012. gadam piektdienas sērijas laikā tika atkārtoti pārraidīta iepriekšējās dienas sērija, taču kopš 2013. gada janvāra piektdienas epizode tikusi pārdēvēta par ''Jimmy Kimmel Live! This Week'', un tās laikā tiek pārraidīti visas nedēļas raidījumu spilgtākie brīži.
Ļaunie tvīti
2012. gada martā, par godu virtuālās saziņas un mikroblogošanas tiešsaistes sociālā tīmekļa vietnes Twitter sešu gadu jubilejai, Jimmy Kimmel Live! izveidoja segmentu, ko nosauca par „Ļaunie tvīti” (Mean Tweets) kopā ar slavenībām — tur iekļaujot Villu Ferelu, Kristenu Bellu, Annu Farisu, Ketiju Grifinu u.c. slavenības, kas skaļi nolasīja īstus tvītus, ko Twitter lietotāji veltījuši viņiem, tajā laikā skanot grupas R.E.M. izpildītajai dziesmai Everyboby Hurts. Šis segments kļuva izteikti populārs, līdz 2015. gada aprīlim video koplietošanas tiešsaistes sociālajā tīmekļa vietnē YouTube iegūstot vairāk nekā 38 miljonus skatījumu. Pēc tam papildus ir iznākuši vēl vairāki ļauno tvītu izlaidumi, piesaistot tādas slavenības kā Džūlija Robertsa, Toms Henkss, Ādams Sendlers, Britnija Spīrsa, Sofija Vergara, Mets Deimons un Bills Marijs.
Tvīti, kas segmentam izvēlēti, nemainīgi ir apvainojoši, vulgāri vai rupji, bieži vien tēmējot uz slavenības fizisko izskatu vai talanta trūkumu. Vairumā gadījumu pēc tvīta nolasīšanas slavenībai tiek dota iespēja īsi atbildēt uz ļauno tvītu. Šovs arī ir veidojis vairākus kategorizētus „Ļauno tvītu” izlaidumus, piemēram, speciālo NBA, NFL, koledžu futbola un mūzikas izlaidumus. 2015. gada martā ASV prezidents Baraks Obama piedalījās speciālizlaidumā „President Obama edition”, kura laikā viņš nolasīja tvītus, kas parodē viņa džinsus un vaino viņu par augstajām alus cenām. Obamas speciālizlaidums vienas dienas laikā piesaistīja vairāk nekā 10 miljonus skatījumu.
Labraga iela (Rīga)
Labraga iela ir Rīgas iela Zemgales priekšpilsētā, Zolitūdes apkaimē. Labraga iela sākas krustojumā ar Zebrenes ielu un beidzas krustojumā ar Gramzdas ielu. Kopējais ielas garums ir 667 metri, tā klāta ar asfalta un grants segumu. Labraga ielā ir savrupmāju apbūve, kā arī vairāki neapbūvēti gruntsgabali.
Iela ir nosaukta Latvijas rietumu krasta zemesraga un Labraga ciema vārdā.
Sēža
Sēža var būt:
Koko Gofa
Korija Diona "Koko" Gofa (en; dzimusi Atlantā) ir profesionāla amerikāņu tenisiste.
Karjera
Guvusi panākumus jauniešu sacensībās. 2018. gadā uzvarēja Francijas atklātā čempionāta junioru turnīrā vienspēlēs. Bijusi junioru ranga līdere. Profesionāles karjeru uzsākusi 2018. gadā. Pirmo WTA turnīra titulu vienspēlēs izcīnīja 15 gadu vecumā 2019. gada oktobrī Lincā, Austrijā, finālā uzvarot Latvijas tenisisti Aļonu Ostapenko. Līdz šim augstāko vietu WTA vienspēļu rangā sasniegusi 2022. gada oktobrī, ieņemot 4. vietu.
Lielākais sasniegums Grand Slam turnīros vienspēlēs ir iekļūšana 2022. gada Francijas atklātā čempionāta finālā, kur piekāpās poļu tenisistei Igai Švjontekai.
Divreiz spēlējusi Grand Slam dubultspēļu turnīru finālos — 2021. gadā ASV atklātajā čempionātā pārī ar Keitiju Maknaliju un 2022. gada Francijas atklātajā čempionātā kopā ar Džesiku Pegulu. sasniegusi pirmo vietu WTA dubultspēļu rangā.
Siguldas prospekts (Rīga)
Siguldas prospekts ir iela, kas atrodas Rīgas pilsētas Mežaparka apkaimē. Tā sākas krustojumā ar Meža prospektu un beidzas krustojumā ar Inčukalna ielu. Ielas kopējais garums ir 1610 metri, tā ir klāta ar asfaltbetona segumu un nosaukta par godu Siguldas pilsētai. Ielā ir savrupmāju apbūve, izveidojās laika posmā no 1928. līdz 1932. gadam.
Vēsture
Rīgas kartogrāfiskajā materiālā prospekts ir sastopams no 20. gadsimta sākuma kā Novgorodas prospekts. 1923. gadā prospekts ieguva savu tagadējo nosaukumu, kas laika gaitā vairs netika mainīts.
Ielu savienojumi
Siguldas prospekts ir savienots ar šādām ielām:
Mopsis
Mopsis ir ķīniešu izcelsmes suņu šķirne, kas pēc Starptautiskās kinoloģiskās federācijas klasifikācijas (SKF) pieder pie 9. grupas, 11. sekcijas ar numuru 253, bez darba spēju pārbaudes. Patronāta valsts ir Lielbritānija, kur tos, tāpat kā Austrālijā un Amerikas savienotajās valstīs pazīst ar nosaukumu Pug. Nosaukums 'mopsis' ir cēlies no nīderlandiešu valodas (nl).
Mopši ir iemantojuši popularitāti visā pasaulē. Latvijas Mopšu klubs reģistrēts 1999. gada 16. decembrī. Regulāri notiek speciālas mopšu izstādes, kurās tiek noteikti skaistākie šīs šķirnes pārstāvji.
Izskats
Tas ir neliela auguma drukns, kompakts suns. Augums skaustā 30—40 cm, svars 6,3—8,1 kg abiem dzimumiem. Galva samērā liela, apaļa, nedrīkst būt ābola formas. Purns ir strups, kvadrātveida, neuzrauts, ar labi izteiktām krokām. Standarts precizē, ka krokas nedrīkst traucēt dzīvnieka elpošanu un acu plakstiņu kustības. Nāsīm jābūt labi atvērtām. Pilna zobu formula. Neliels prognātisms. Šķībs sakodiens vai pa zobu starpu izkārta mēle ir augstākā mērā nevēlami. Acis diezgan lielas, apaļas formas, tumšas, ar maigu un skumju skatienu, ļoti spožas, uzbudinājumā ugunīgas. Acs ābolu izspiešanās no acu dobumiem (eksoftalmija) nav pieļaujama. Ausis ir plānas, nelielas un samtainas. Pēc formas tās var būt vai nu atliektas atpakaļ ar galiem orientētiem uz sāniem, kas atsedz auss gliemeni, tā saucamās 'rožu ausis', vai nu vērstas acu virzienā, ar cieši pie galvas piekļautiem galiem, kas aizsedz auss iekšpusi, tā saucamās 'pogveida ausis'. Priekšroka dodama pēdējam variantam. Kakls veido kumpu sprandu, tas ir spēcīgs, apjomīgs, bet pietiekami garš, lai lepni nestu galvu. Muguras līnija taisna, ne izliekta, ne ieliekta. Plecs ieslīps. Krūškurvis plats, ar labi izliektām ribām. Priekškājas taisnas, spēcīgas, vidēja garuma, novietotas labi zem ķermeņa. Pakaļkājas ar labi izteiktiem ceļiem, vidēja garuma, arī novietotas labi zem ķermeņa, apskatot no aizmugures tās ir taisnas un paralēlas. Ķepas ne tik garas kā zaķa ķepa, bet ne tik apaļas kā kaķa ķepa, pirksti labi atdalīti, nagi melni. Kustoties kājas paceļas un nolaižas tieši zem pleciem, izdarot spēcīgus, plašus vēzienus, ķepas vērstas tieši uz priekšu, negriežoties ne uz iekšu, ne uz āru. Pakaļkājas kustas brīvi ar labu kustīgumu ceļos. Aste augsti novietota, sagriezta cik cieši vien iespējams, guļ uz gūžām. Divkārt sagriezta aste ir augstākā mērā vēlama. Apmatojums smalks, gluds, mīksts, īss un spīdīgs, nedz rupjš, nedz pūkains. Kažoks var būt sudrabains, aprikožu, bēša vai melnā krāsā. Gaiša toņa suņiem ir melns purns, ko sauc par "masku".
Veselība
Mopša menigo-encefalīts ir šīs sugas vienīgā specifiska patoloģija. To raksturo konvulsijas, depresija, redzes traucējumi, stereotipiski uzmācīga griešanās pa apli. Saslimst dzīvnieki vecumā no sešiem mēnešiem līdz septiņiem gadiem, vidēji astoņpadsmit mēnešu vecumā. Ārstēšana nav pieejama. Nāve iestājas vienu līdz sešiem mēnešiem pēc pirmo simptomu parādīšanās. Autopsijā konstatē smadzeņu un smadzeņu apvalku nekrozi bez iekaisuma pazīmēm. Slimības izcelsme vēl nav noskaidrota.
Kā vairākām citām šķirnēm ar saīsinātu purnu mopsim bieži novēro brahiocefālisko sindromu. Šo patoloģiju raksturo lielākā vai mazākā mērā sašaurinātas nāsis un pāri rīkles ieejai noslīdējušas mīkstās aukslējas. Sarežģītākos gadījumos var novērot arī balsenes gļotādas izvēršanos un elpvada sašaurinājumu. Sunim ir raksturīga krākšana, rīstīšanās vai pat vemšana, izteikti traucēta elpošana, it īpaši karstā laikā. Ārstēšana ir ķirurģiska.
Daudzi mopši piedzīvo radzenes eroziju un čūlas, kas reizēm atkārtojas un kļūst hroniskas. Par šādu bojājumu jādomā, ja suņa acs asaro un paliek pievērta, pat ja ievainota vieta nav īsti saskatāma. Nekavējoties jāmeklē veterinārārsta palīdzība. Smagākos gadījumos tiek veikta operācija, kuras laikā bojātā radzenes epitēlija kārta tiek noārdīta un acs nosegta ar trešo plakstiņu, ko piešuj pretējā acs kaktiņā, līdz viss sadzīst.
Melnkakla gulbis
Melnkakla gulbis (Cygnus melancoryphus) ir liela auguma pīļu dzimtas (Anserinae) ūdensputns. Ģeogrāfisko variāciju nav. Tas ir lielākais Dienvidamerikas ūdensputns, bet mazākais gulbju ģintī. Tomēr tas nav vismazākais gulbis, jo par melnkakla gulbi mazāks ir pundurgulbis (Coscoroba coscoroba) no pundurgulbju ģints.
Izplatība
Melnkakla gulbis mājo saldūdens ezeros, sālsūdens lagūnās un piekrastes ezeros Dienvidamerikas dienvidu daļā. Tas ligzdo Čīles dienvidos, Patagonijā, Ugunszemē un Folklenda Salās. Retu reizi to var novērot Antarktīdā. Ziemas periodā melnkakla gulbis migrē ziemeļu virzienā uz Paragvaju un Brazīlijas dienvidiem. Lielākā populācija līdz 2005. gadam mājoja Lielās Čīles zemestrīces izveidotajos mitrājos Krusesas upes krastos Valdivijas apkārtnē. Pēc Valdivijas elektrostacijas avārijas 2005. gadā, kad upē ieplūda milzīgs dzelzs un smago metālu piesārņojums, no 5000 lielās populācijas palika tikai 4 putni. Liela daļa nomira vai aizlidoja.
Izskats un īpašības
Pieaudzis melnkakla gulbis ir 102—140 cm garš, spārnu plētums 135—177 cm, svars 3,5—6,7 kg. Tēviņi ir nedaudz lielāki nekā mātītes. Gulbis ir balts ar melnu kaklu un galvu. Tam ir melns vai tumši pelēks knābis ar sarkanu pauguru un aiz acīm balta svītra, kas kontrastē ar melno galvu. Kājas — gaiši rozā. Abu dzimumu ārējais izskats, neņemot vērā auguma atšķirības, ir vienāds. Arī knābja paugurs tēviņiem ir lielāks nekā mātītēm, īpaši riesta laikā. Mazuļi ir gaiši pelēki ar melniem knābjiem un kājām.
Neskatoties uz relatīvi īsajiem spārniem, melnkakla gulbis ir samērā ātrs un spēcīgs lidotājs, kas migrācijas laikā spēj veikt garas distances un sasniegt ātrumu 80 km/h. Tomēr uz sauszemes tie nav sevišķi izveicīgi, jo pakaļkājas anatomiski novietotas izteikti uz aizmuguri.
Barošanās
Melnkakla gulbji pamatā barojas ar aļģēm un dažādiem ūdensaugiem, bet tie barojas arī ar zāli, graudiem un retu reizi ar kukaiņiem, zivju mazuļiem un ikriem, kā arī nelieliem bezmugurkaulniekiem, kurus noķer ūdenī. Tikai mazuļi intensīvi barojas ar ūdens kukaiņiem un vēžveidīgajiem, jo, lai strauji izaugtu un nobriestu, tiem ir nepieciešama olbalumvielām bagāta barība.
Parasti melnkakla gulbji seklos ūdeņos ar savām spēcīgajām kājām ierokas gultnes dūņās, izraustot augus un izbiedējot kukaiņus, kurus uzlasa mazuļi. Pieaugušie putni uzlasa uzpeldējušos augus, vai pabāž galvu ar kaklu zem ūdens un izrauj augus no gultnes. Tie barojas, arī peldot cieši gar krasta līniju un plūkājot zāli vai uzlasot sēklas. Melnkakla gulbjiem bieži seko citi ūdensputni, kas tāpat kā to mazuļi medī iztraucētos bezmugurkaulniekus.
Ligzdošana
Ligzdošana parasti notiek periodā no jūlija līdz novembrim. Ligzdas vieta tiek piemeklēta seklā ūdens jomā, ko bagātīgi ieskauj un noslēpj augi. Melnkakla gulbji ligzdo samērā izklaidus, bieži tas notiek mātītes dzimtās ligzdas tuvumā. Vietu izvēlas mātīte, bet tēviņš teritoriju apsargā. Pāris atgriežas savā ligzdā atkārtoti, īpaši, ja mazuļi izaudzēti pirms tam sekmīgi. Ligzdu parasti ieskauj ūdens, un tā bieži tiek būvēta uz bebru vai ondatru uzkalniņiem un dambjiem, vai uz peldošu augu sanesumiem, vai nelielām salām. Jaunu ligzdu pāris būvē kopīgi apmēram 2 nedēļas — tēviņš pienes materiālus, bet mātīte tos sakrauj kaudzē un ar ķermeni pēc tam noplacina. Ligzdas iekšpuse tiek izklāta ar dūnām un spalviņām. Pabeigta ligzda ir 1—3,5 m diametrā, ko parasti ieskauj 6—9 metrus plats ūdens joms.
Mazie gulbēni izšķiļoties ir segti ar pelēkām dūnām. Jau pēc 24 stundām mazuļi spēj pamest ligzdu, bet vēl pēc dienas tie peld un nirst un veikli slēpjas no ienaidniekiem. Par mazuļiem rūpējas abi vecāki. Pirmās nedēļas un aukstos klimatiskajos apstākļos vecāki silda mazuļus. Tie bieži pārvietojas uz vecāku mugurām ne tikai, lai sasildītos, bet arī, lai drošāk pārvarētu garākus attālumus līdz barošanās vietām. Sasniedzot 2 nedēļu vecumu, mazuļi paši spēj baroties, medījot kukaiņus un vēžveidīgos — krabjus, omārus, vēžus, garneles un krilus. Sasniedzot 4—6 nedēļu vecumu, gulbēni lēnām sāk kļūt par veģetāriešiem, bet 2—3 mēnešu vecumā tie barojas līdzīgi pieaugušajiem putniem. Lidot tie sāk 13—17 nedēļu vecumā.
Dona (Ūzas pieteka)
Dona (en) ir Ūzas labā krasta pieteka Anglijā, Ziemeļjorkšīrā.
Iztece no Peninu kalniem. Tek austrumu virzienā. Līdz 17. gadsimta sākumam ietecēja Trentā, bet 17. gadsimta divdesmitajos gados nīderlandiešu inženieris Kornēlijs Vermeidens savienoja Donu ar Ūzu. Šajā posmā Donas nosaukums ir Nīderlandiešu upe (Dutch River). Upē daudz aizsprostu. Rūpniecības attīstības dēļ 20. gadsimta vidū upe bija viena no piesārņotākajām Eiropā. Lielākās pilsētas upes krastos - Stokbridža, Šefīlda, Roterema, Svintona, Meksboro, Konisbro, Donkastera, Gūla.
Neta Barzila
Neta Barzila (he; dzimusi Hodhašaronā, Izraēlā), plašāk pazīstama kā vienkārši Neta (Netta), ir ebreju dziedātāja un dīdžejs. Neta piedalījās 2018. gada Eirovīzijas dziesmu konkursā Portugālē, pārstāvot Izraēlu pēc uzvaras nacionālajā atlasē HaKokhav HaBa. Netas dziesma konkursam Toy tika izlaista. Viņa konkursā uzvarēja, kas bija ceturtā Izraēlas uzvara Eirovīzijā.
Personīgā dzīve
Neta piedzima Hodhašaronā, Izraēlā. Agrīnā vecumā Neta kopā ar savu ģimeni pārcēlās uz dzīvi Nigērijā, kur viņa nodzīvoja četrus gadus, un vēlāk atgriezās Izraēlā. Vēlāk viņa pildīja obligāto militāro dienestu Izraēlas Aizsardzības armijā, kur viņa brīvprātīgi pieteicās strādāt Nahala programmā, vēlāk viņa darbojās arī Izraēlas jūras kara flotes mūzikas grupā.
Klusēšanas likums
"Klusēšanas likums" (en) ir 2012. gada politisks trilleris, kas balstīts uz Nīla Gordona tāda paša nosaukuma romānu. Filmas režisors, kā arī viens no producentiem un galveno lomu atveidotājiem ir Roberts Redfords. Citas lomas atveido Sūzana Sarandona, Džūlija Kristija un Šia Lebafs. Filmas pirmizrāde notika Venēcijas filmu festivālā.